Alvures de zittade
A Mauro Angioni

Alvures cittadinos, isprugados
e pulidos, bos miro e nd’hapo pena.
In sos viales càndidos de rena
mi parides signores mal’andados.

Sos ramos bostros, tùndios cun arte
e cun forma contraria a natura,
si distindene tristos cun misura.
Palattos mannos dae ogni parte

Pèsan sos arcos finis e lezzeris
da’u’essini damas profumadas.
Pro atere tenent risos e miradas,
pro bois nudda, tristos presoneris

De s’omine, chi dogni libertade
distruit pro sos suos maccos gustos,
e tantas cosas attristat che i custos
alvures presoneris in Cittade.

Addio sacros silenzios! Canzones
de nidos pibiosos in s’altura
addio addio! O semplice natura
morta ses cun sas tuas passiones.

Sonos d’automobile e sirenas
de sas fabbricas. Passan ciarlatanos
politicantes e avvocados vanos
chi si dividin sas robas anzenas.

Current tottus!… Sa vida est agitada,
impressida; sos ogios sun che lamas
acutas, si moltiplican sas bramas
in sa cursa a su viver isfrenada.

E bois alvures tristos, cun sos bostros
sensos, prite un’anima giughides,
pro sa ostr’esistenzia patides
e pro tottu sos patimentos nostros.

E certu de sos montes solitarios,
de sos largos pianos, suspirades
sa paghe santa d’ateras edades
e de sas istagiones cantos varios

Cand’a grustos sas feras suspettosas,
curriana a su càntaru a s’abare;
e dae sos rios mannos dae mare,
bessiana sas fàdas amorosas

A dormire in sos buscos d’arridellu
cun sos pastores tuos terra mia.
Solu solu in sa trista fantasia
esistis tue como tempus bellu.